— Інавацыйны праект заснаваны на тым патэнцыяле, які ўжо быў напрацаваны ў НТП, — тлумачыць Ю.Г.Аляксееў. — Па-першае, у нас быў добры вопыт работы ў гэтай сферы. Па-другое, неабходна наяўнасць навукоўцаў, якія здолелі б вырашаць інавацыйныя задачы. У нас такія навукоўцы ёсць, і ў першую чаргу гэта Уладзімір Цімафеевіч Мінчэня, прафесар кафедры прыборабудаўнічага факультэта. У аснове ўсіх новых распрацовак ляжаць тэхнічныя ідэі, якія ён прапанаваў для рэалізацыі. А ў медыцынскім плане задачы нам давалі ўрачы, вядомыя ў сваіх галінах спецыялісты Юрый Пятровіч Астроўскі, Аляксандр Генадзьевіч Мрочак, іх вучні Аляксандр Паўлавіч Шкет, Павел Феліксавіч Чарнаглаз (гэта кардыёлагі). Калі гаварыць пра артапедыю, то гэта Аляксандр Валянцінавіч Бялецкі, Алег Леанідавіч Эйсмант і іншыя ўрачы-практыкі розных спецыялізацый. Мы іх ведалі, яны нас ведалі, так і нарадзіўся праект — у саюзе ўрачоў і інжынераў.